ངེད་ཚོ་བོན་ཕྲུག་རྣམས་ནི་མ་འོངས་བོན་གྱི་བསྟན་པ་དེ་གོང་འཕེལ་གཏོང་རྒྱུ་དང་འཛམ་གླིང་འདིར་ཁྱབ་སྤེལ་བྱེད་མཁན་གཙོ་བོ་ཞིག་ཏུ་འགྱུར་ཡོད།དེར་བརྟེན་ངེད་ཚོ་བོན་པོ་ཡོངས་ནས་དུས་རྟག་ཏུ་གནམ་གཡེང་དང་ཕྱི་ཁྲ་ཁྲ་ཟིང་ཟིང་ལ་མགོ་མ་འཁོར་བར་རང་ངོ་རང་གིས་ཤེས་པ་དང་།རང་ཉིད་བོན་པོ་ཞིག་ཡིན་པ་མ་ཟད་བསྐལ་པ་ཡ་ཐོག་ནས་མཆིས་པའི་བོད་ཀྱི་བདག་པོ་དེ་ཡིན་པ་ལེགས་པར་ར་འཕྲོད་པར་བྱས་ཏེ།སློབ་སྦྱོང་མིང་དོན་མཚུངས་པ་ཞིག་གནང་རྒྱུ་ནི་ཧ་ཅང་གལ་ཆེན་པོ་ཞིག་ཏུ་འགྱུར་ཡོད།དེ་ཡང་ཚང་མས་མཁྱེན་གསལ་ལྟར་གཞི་རྩའི་ང་རང་ཚོ་གཡུང་ངྲུང་བོན་གྱི་བསྟན་པ་དེ་ནི་གནའ་སྔ་མོའི་དུས་སུ་རིག་གཞུང་ཕྱུག་ལ་བོད་མི་ཀུན་ཀྱང་བོན་པོ་ཡིན་པར་བརྗོད།འོན་ཀྱང་ད་ལྟའི་ཉག་ཕྲ་བའི་དུས་སྐབས་དེར་མིག་གདོང་ཤིག་འཕང་ཚེ་ཡིད་སྐྱོ་བའི་གནས་སྟངས་ཤིག་ཏུ་འགྱུར་ཡོད།བོན་པོ་ཡིན་པའི་མི་འབོར་ཉུང་བ་འགའ་ཤས་རང་གི་ཕ་རྒྱུད་བོན་པོ་ཡིན་ཀྱང་ད་ལྟ་བུ་ཕྲུག་འགས་བོན་པོ་ཡིན་ཞེས་མི་ལབ་པར་སྦས་གསང་བྱས་ཏེ་ཆོས་བརྒྱུད་གཞན་པའི་ཐད་སློབ་གཉེར་གནང་མཁན་མི་ཉུང་བ་ཞིག་ཡོད།ང་རང་ཚོ་ཚང་མ་ས་གནས་འདྲ་མིན་དང་མི་རིགས་སྣ་ཚོགས་དང་མཉམ་དུ་གཤིབ་དགོས་དུས་གནས་ཚུལ་འདྲ་མིན་གདོང་ཐུག་འབྱུང་གི་ཡོད།མི་འགས་ཕན་ཚུན་ལབ་གླེང་གནང་དུས་བོན་པོའི་ཆོས་དེ་ཡང་དག་མ་ཡིན་པ་དང་།དོན་མེད་འཆལ་འཆོལ་གྱི་ལབ་གླེང་མང་པོ་རང་གི་མིག་མདུན་དུ་བཤད་ཀྱི་ཡོད།སྐབས་དེ་དུས་རང་ཉིད་ཀྱི་སེམས་རྣལ་དུ་ཕབ་ཏེ་རང་ཉིད་ཀྱི་གང་ཤེས་པ་དེ་གོ་བརྡ་སྤྲོད་རྒྱུ་དེ་ཧ་ཅང་གལ་ཆེན་པོ་ཡིན།རང་གི་ལབ་ཤེས་པ་དེ་འདྲ་ཡིན་རུང་ང་གནས་ཚུལ་བྱེ་བྲག་དེའི་སྐོར་ཤེས་ཀྱི་མེད།རྗེས་ལ་ལབ་གླེང་བྱ་རྒྱུ་ཡིན་ཞེས་བརྗོད་ནས་མཚམས་འཇོག་དགོས།དེ་རྗེས་གནས་ཚུལ་ཡག་སྡུག་ཅི་འདྲ་ཞིག་ཡིན་རུང་རང་ལས་རྒན་པ་ཤེས་ཡོན་ཅན་དང་དགེ་བའི་བཤེས་གཉེན་དེ་བཞིན་བླ་ཆེན་ཁག་ལ་བཀའ་འདྲི་ཞུས་ཏེ་རང་ཉིད་ཀྱིོས་ཤེས་པར་བྱས་ནས་མི་གཞན་དེར་ཅིས་ཀྱང་གོ་བརྡ་སྤྲོད་ཐུབ་པར་བྱ་དགོས།ལྷག་པར་དུ་ང་བོན་པོ་ཞིག་ཡིན་ཞེས་དྲན་པ་མ་བརྗེད་པར་ངེས་པར་དུ་མི་དེ་དག་མདུན་དུ་ཁྱབ་བསྒྲགས་བྱ་དགོས།ཕྲན་ངོས་ནས་མཐོང་ཚུལ་ལྟར་ན་སྐབས་འགར་གནས་སྟངས་དེ་རིགས་འཕྲད་ཚེ་བོན་ཕྲུག་འགས་གནས་ཚུལ་མ་ཤེས་པ་དེ་གོ་བརྡ་སྤྲོད་རྒྱུ་ལྟ་ཅི་སྨོས་ཐ་ན་ང་བོན་པོ་ཞིག་ཡིན་ཞེས་བརྗོད་མི་ཕོད་མཁན་མང་པོ་མཐོང་རྒྱུ་ཡོད།དེ་རིགས་བྱས་ཚེ་ངེད་ཚོ་བོན་པོ་ཞིག་ཡིན་པའི་འགན་འཁྲི་གང་ཡང་བསྒྲུབ་ཐུབ་ཀྱི་མེད།